Між іншым, засталося ў нашым горадзе і шмат вуліц, назвы якіх немагчыма патлумачыць сваім дзецям і ўнукам, бо асобы і падзеі, якім яны прысвечаныя, альбо не маюць дачынення да Пружанаў і да Беларусі ўвогуле, альбо сувязь гэтая вельмі трагічная. Ці не надышоў час вярнуць гэтым ву-ліцам гістарычныя назвы: Сацыялістычнай — Царкоўная, Савецкай — Пацэвіча альбо Замкавая, Кірава — былую Патапаўку, Леніна — гістарычную Хватку і г.д., а таксама ўвекавечыць імёны нашых славутых землякоў Забэйды-Суміцкага, Льва Сапегі і іншых? Вядома, што адразу ўсе вуліцы перайменаваць немагчыма, але па адной разам з дапамогай грамадскіх аб’яднанняў гэта рэальна.